L’Associació de Miniaturisme de Burjassot organitza una jornada de jocs de taula DEVIR
2025-07-24

A jugar! L’Associació de Miniaturisme de Burjassot (AMB) ha organitzat una jornada de jocs de taula que tindrà lloc diumenge que ve 21 de febrer, en la seu de l’entitat (C/ Cervantes 15). Es tracta d’una jornada en la qual els participants podran escollir entre tots els jocs del catàleg que té la signatura DEVIR, caracteritzats tots ells per ser jocs de rol, estratègia o enginy. Entre el seu catàleg existeixen jocs tan coneguts com el “Carcassonne”, el “Catan” o el “Dominion”, entre altres.

La jornada de jocs començarà a les 10 h i s’allargarà fins a les 19 h. Segons ha informat l’organització, aquesta trobada també servirà per celebrar un torneig classificatori de “Carcassonne” per al Campionat Nacional. En aquesta ocasió, la inscripció és gratuïta, tant per a participar i jugar en qualsevol moment de la jornada, com per a jugar en el torneig del joc “Carcassonne”. En concret, el Torneig de “Carcassonne” se celebrarà entre les 10.15 h i les 14 h i el nombre de rondes s’establirà en funció del nombre de jugadors. El guanyador tindrà una plaça garantida per al nacional (només la plaça) i l’expansió “La catapulta” de regal. El torneig és gratuït, però des de l’organització es prega que les persones interessades realitzen la seua inscripció escrivint un correu electrònic a correoamb@gmail.com.

En finalitzar el dia, l’AMB farà un sorteig entre els assistents de tot el material promocional que envie la signatura DEVIR per al desenvolupament de la jornada. Tots els participants tindran dret a un número per al sorteig, pel fet d’inscriure’s i, a més, per cada consumició que facen, podran anar sumant més números.

La informació detallada sobre aquesta jornada de Jocs de Taula DEVIR i sobre la resta d’activitats que promou l’AMB pot consultar-se en http://www.amburjassot.es.